ID-DEĊIŻJONI TAL-KUMMISSJONI
tas-26 ta' Awwissu 2004
li temenda d-Deċiżjoni 2002/994/KE dwar ċerti miżuri protettivi fuq prodotti li ġejjin mill-annimali u li huma importati miċ-Ċina
(innotifikata fid-dokument bin-numru C(2004) 3256)
(Test b'rilevanza għaż-ŻEE)
(2004/621/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni ta' verifiki veterinarji fuq prodotti li jidħlu fil-Komunità minn pajjiżi terzi (1), u l-aktar l-Artiklu 22(1) miġjub fiha,
Billi:
(1)
Wara s-sejba ta' residwi ta' mediċini veterinarji f'ċerti prodotti li ġejjin mill-annimali u li huma importati miċ-Ċina, u wara n-nuqqasijiet li nstabu matul żjara ta' spezzjoni f'dak il-pajjiż dwar ir-regoli ta' mediċini veterinarji u s-sistema tal-kontroll tar-residwu f'annimali ħajjin u l-prodotti li ġejjin mill-annimali, il-Kummissjoni addottat id-Deċiżjoni 2002/69/KE tat-30 ta' Jannar 2002 dwar ċerti miżuri protettivi b'rabta ma' prodotti li ġejjin mill-annimali u li jkunu importati miċ-Ċina (2).
(2)
Fid-dawl tat-tagħrif li ngħata mill-awtorità kompetenti Ċiniża u r-riżultati tajbin tal-verifiki li saru mill-Istati Membri, l-importazzjoni miċ-Ċina ta' ċerti prodotti li ġejjin mill-annimali kienet ġiet awtorizzata b'diversi emendi fid-Deċiżjoni 2002/69/KE, li mbagħad kienet imsaħħa bid-Deċiżjoni tal-Kummissjoni 2002/994/KE (3).
(3)
Minħabba l-implimentazzjoni tal-miżuri korrettivi u l-garanziji pprovduti mill-awtorità kompetenti Ċiniża, ir-riżultati tajbin taż-żjara l-ġdida ta' spezzjoni lejn iċ-Ċina, u r-riżultati tal-verifiki li saru mill-Istati meta dawn impurtaw prodotti miċ-Ċina, issa jista' jitiqies li l-prodotti li ġejjin mill-annimali u li jkunu importati miċ-Ċina huma suġġetti għal verifiki kompluti u sistematiċi fuq is-sigurtà ta' l-ikel u l-għalf.
(4)
L-awtorità kompetenti Ċiniża tat garanzija, l-aktar, li kull kunsinna ta' prodotti li ġejjin mill-annimali u maħsuba għall-użu mill-bniedem jew bħala għalf għall-bhejjem fil-Komunità trid tgħaddi minn verifika sistematika qabel ma dawn ikunu esportati biex tinstab il-preżenza ta' mediċini veterinarji. L-awtorità kompetenti Ċiniża tat garanzija wkoll li l-kunsinni kollha se jkunu akkumpanjati minn dikjarazzjoni ta' l-awtorità kompetenti, li din tkun tikkonferma li l-prodotti jkunu ġew vverifikati qabel l-esportazzjoni u li fiha jkun hemm ukoll ir-riżultati tal-verifiki analitiċi.
(5)
Minħabba r-riżultati u l-garanziji spjegati fuq, huwa xieraq li jinbidlu l-miżuri protettivi li hemm fid-Deċiżjoni 2002/994/KE bi kriterju li l-kunsinni kkonċernati jiġu ttestjati fil-post ta' l-oriġini qabel l-esportazzjoni tagħhom lejn il-Komunità, u li dawn se jkunu akkumpanjati b'dikjarazzjoni li tkun tikkorrispondi.
(6)
Madankollu, iż-żjara ta' spezzjoni xorta sabet ċerti nuqqasijiet dwar il-kundizzjonijiet tas-saħħa li jgħoddu fiċ-Ċina għall-produzzjoni ta' laħam tat-tjur maħsub għall-esportazzjoni lejn il-Komunità. Minħabba dawn in-nuqqasijiet, flimkien mas-sitwazzjoni li nħolqot bit-tifqigħa ta' l-influwenza ta' l-għasafar, ir-restrizzjonijiet fuq l-importazzjoni ta' laħam tat-tjur għadhom ma jistgħux jitneħħew.
(7)
Id-Deċiżjoni 2002/994/KE għandha, għalhekk, tiġi emendata kif xieraq.
(8)
Il-miżuri li hemm f'din id-Deċiżjoni huma fi qbil ma' l-opinjoni tal-Kumitat Permanenti fuq il-Katina Alimentari u s-Saħħa ta' l-Annimali,
ADDOTTAT DIN ID-DEĊIŻJONI:
Artikolu 1
Id-Deċiżjoni 2002/994/KE qed tiġi emendata kif ġej:
(1)
L-Artikoli 2 u 3 qed jinbidlu b'dan li ġej:
“Artikolu 2
L-Istati Membri għandhom jawtorizzaw l-importazzjoni tal-prodotti mniżżla fl-Anness fi qbil ma' din id-Deċiżjoni, u mal-kundizzjonijiet speċifiċi dwar is-saħħa ta' l-annimali u dik pubblika li jgħoddu għall-prodotti kkonċernati.
Artikolu 3
L-Istati Membri għandhom jawtorizzaw il-kunsinna tal-prodotti li hemm fit-Taqsima II ta' l-Anness li jkunu akkumpanjati b'dikjarazzjoni mill-awtorità kompetenti Ċiniża li tkun tiddikjara li qabel id-dispaċċ kull kunsinna kienet suġġetta għal test kimiku biex ikun żgurat li l-prodotti kkonċernati m'għandhom l-ebda periklu għas-saħħa tal-bniedem. Dan it-test għandu jsir l-iżjed bil-ħsieb li tkun tista' tinstab il-preżenza tal-Kloramfenikol u n-Nitrofuran u l-metaboliti tiegħu. Ir-riżultati tal-verifki analitiċi għandhom ikunu inklużi.”
(2)
L-Artiklu 4 qed ikun imħassar.
(3)
L-Artiklu 6 qed jinbidel b'dan li ġej:
“Artiklu 6
Din id-Deċiżjoni għandha tiġi riveduta fuq il-bażi tat-tagħrif u l-garanziji mogħtija mill-awtorità kompetenti Ċiniża u, jekk hemm bżonn, tar-riżultati ta' żjarat ta' spezzjonjijiet li jsiru fuq il-post mill-esperti tal-Komunità.”
(4)
L-Anness qed jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni għandha tgħodd mill-jum/xahar/sena [Daħħal data 3 ijiem wara l-pubblikazzjoni fil-Ġurnal Uffiċjali.]
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fis-26 ta' Awwissu 2004.